ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ЈАВНОЈ СВОЈИНИ

Члан 1.

                У Закону о јавној својини („Службени гласник РС”, бр. 72/11, 88/13, 105/14, 104/16-др. закон и 108/16), у члану 8. после рeчи: „пољопривредног земљишта” додају се запета и речи: „водног земљишта”.

Члан 2.

У члану 13. став 2. после речи: „утврђена законом” додају се речи: „чији је носилац права Република Србија, аутономна покрајина и јединица локалне самоуправе”.

 У ставу 3. после речи: „у складу са законом” додају се речи: „ако нешто друго није одређено овим или другим законом”.

 Додају се ст. 4. и 5, који гласе:

 „Одредбе овог закона које се односе на прибављање, коришћење и располагање непокретним стварима, односно средствима у јавној својини, сходно се примењују и на прибављање, коришћење и располагање другим имовинским правима, ако овим законом није другачије одређено и уколико је то у складу са општим прописима који уређују прибављање, коришћење и располагање другим имовинским правима.

 Одредбе овог закона које се односе на поступак давања у закуп и коришћење непокретних ствари у јавној својини сходно се примењују и на поступак уступања искоришћавања других имовинских права, према садржини предвиђеној општим прописима који уређују друга имовинска права.”

Члан 3.

 У члану 16. после става 3. додају се нови ст. 4. и 5, који гласе:

„Предмет принудног извршења не могу бити ни удели, односно акције које јавна предузећа и привредна друштва чији је власник Република Србија, аутономна покрајина или јединица локалне самоуправе имају у привредним друштвима, осим уколико постоји сагласност Републике Србије, аутономне покрајине или јединице локалне самоуправе на успостављање залоге на тим уделима, односно акцијама.

 Предмет принудног извршења не могу бити ни покретне и непокретне ствари које користе здравствене установе из Плана мреже здравствених установа.”

 Досадашњи став 4. постаје став 6.

Члан 4.

У члану 23. додаје се став 3, који гласи:

„Поступак, услови и начин располагања, управљања, начин чувања и преузимања непокретних и покретних ствари, као и других имовинских права, која су у јавнoj својини по основама из става 1. овог члана, ближе се уређује уредбом Владе.”

Члан 5.

 У члану 26. додаје се став 3, који гласи:

 „Располагањем другим имовинским правима Републике Србије, аутономне покрајине и јединице локалне самоуправе, у смислу овог закона, сматра се уступање права искоришћавања других имовинских права према садржини одређеној општим прописима који регулишу одговарајућа друга имовинска права.”

Члан 6.

У члану 27. после става 10. додаје се нови став 11, који гласи:

„Аутономна покрајина, односно јединица локалне самоуправе, може одлуком ближе уредити начин, услове и поступак прибављања, располагања и управљања стварима које су у јавној својини аутономне покрајине, односно јединице локалне самоуправе, односно на којима има посебна својинска овлашћења, као и начин, услове и поступак прибављања, располагања и управљања другим имовинским правима у вези са којима има одговарајућа права, у складу са законом и подзаконским актима.”

 Досадашњи ст. 11. и 12. постају ст. 12. и 13.

 Члан 7.

Члан 35. мења се и гласи:

„Члан 35.

Услови прибављања и отуђења непокретности непосредном погодбом и давање у закуп ствари у јавној својини, односно прибављања и уступања искоришћавања других имовинских права према садржини одређеној општим прописима који регулишу поједина друга имовинска права, као и поступци јавног надметања, односно прикупљања писмених понуда, ближе се уређују уредбом Владе.”

Члан 8.

Уназиву изнад члана 37. речи: „Републичком јавном правобранилаштву” замењују се речима: „Државном правобранилаштву”.

У члану 37. став 1. мења се и гласи:

 „Уговори о прибављању, отуђењу и размени непокретности у својини Републике Србије, као и уговори о преносу права јавне својине на непокретностима са Републике Србије на друге носиоце права јавне својине, закључују се по претходно прибављеном мишљењу Државног правобранилаштва.”

 У ставу 2. речи: „Републичко јавно правобранилаштво” замењују се речима: „Државно правобранилаштво”.

 У ставу 3. речи: „Републичком јавном правобранилаштву” замењују се речима: „Државном правобранилаштву”.

Члан 9.

 У члану 38. став 1. речи: „Републичко јавно правобранилаштво” замењују се речима: „Државно правобранилаштво”, а реч: „односно” замењује се речима: „као и случају”.

Члан 10.

У члану 45. став 1. мења се и гласи:

„Јавно предузеће и друштво капитала чији је оснивач, односно члан Република Србија, аутономна покрајина или јединица локалне самоуправе, које на дан ступања на снагу овог закона има право коришћења на непокретностима у државној својини, односно неограничено право искоришћавања других имовинских права, а које чини део или укупан капитал тих правних лица, стиче право својине на тим непокретностима, односно постаје једини искључиви носилац тих других имовинских права у односу према Републици Србији, аутономној покрајини или јединици локалне самоуправе, сагласно одредбама чл. 42, 43. и 72. овог закона.”

У ставу 2. после речи: „правних лица из става 1. овог члана” додају се запета и речи: „као и на друга имовинска права која су без ограничења пренета на та зависна друштва”.

Члан 11.

У члану 62. став 1. после речи: „други предмети и дела” додају се запета и речи: „односно друга имовинска права,”.

Члан 12.

У члану 64. додаје се став 10, који гласи:

 „Јединствену евиденцију непокретности у јавној својини из става 3. овог члана, Дирекција води као јавну и електронску базу података, осим за непокретности за посебне намене из члана 59. овог закона.”

Члан 13.

После члана 77. додаје се члан 77а, који гласи:

„Члан 77а

 Надлежни орган за упис права на непокретностима дужан је да по службеној дужности, по сили закона, изврши упис права јавне својине јединице локалне самоуправе на непокретностима из члана 72. став 5. алинеја 3. овог закона.”

Члан 14.

 У члану 78. став 1. речи: „Републичком јавном правобранилаштву” замењују се речима: „Државном правобранилаштву”.

Став 4. мења се и гласи:

 „Захтев за упис права јавне својине аутономне покрајине и јединице локалне самоуправе на непокретностима из члана 72. овог закона усвојиће се ако је уз захтев или накнадно органу надлежном за упис достављена потврда Агенције за реституцију да за ту непокретност није поднет захтев за враћање одузете имовине у складу са Законом о враћању одузете имовине и обештећењу („Службени гласник РС”, бр.72/11, 108/13, 142/14 и 88/15-УС).”

 Члан 15.

У члану 81. додају се ст. 2, 3. и 4. који гласе:

 „Новчаном казном од 50.000 до 100.000 динара казниће се за прекршај одговорно лице у органу Републике Србије, аутономне покрајине и јединице локалне самоуправе ако:

 1) не води евиденцију о стању, вредности и кретању средстава у јавној својине које користе (члан 64. ст. 1, 2, 5. и 9.);

 2) у прописаном року не достави Дирекцији податке из евиденције коју воде у циљу вођења јединствене евиденције непокретности у јавној својини (члан 64. ст. 3. и 8.).

 Новчаном казном од 50.000 до 200.000 динара казниће се за прекршај правно лице, ако:

 1) не води евиденцију о стању, вредности и кретању средстава у јавној својини које користе (члан 64. став 6.);

 2) у прописаном року не достави Дирекцији податке из евиденције коју води у циљу вођења јединствене евиденције непокретности у јавној својини (члан 64. став 7.).

 За прекршај из става 3. овог члана казниће се и одговорно лице у правном лицу, новчаном казном од 50.000 до 100.000 динара.”

Члан 16.

У члану 82a став 2. речи: „31. децембра 2017. године” замењују се речима: „31. децембра 2020. године”.

Члан 17.

У члану 85. после става 1. додаје се нови став 2, који гласи:

 „Дирекција може, по претходно прибављеном мишљењу Државног правобранилаштва, накнадно дати сагласност у смислу члана 8а Закона о средствима на уговор о прибављању непокретности у државну својину, закључен до дана ступања на снагу овог закона, ако су за пуноважност тог уговора испуњени сви прописани услови, осим постојања сагласности Дирекције и ако су обавезе по таквом уговору у потпуности извршене.”

 У досадашњем ставу 2, који постаје став 3, после речи: „накнадне сагласности Владе” додају се запета и речи: „односно Дирекције”.

 Досадашњи став 3. постаје став 4.

Члан 18.

Од дана ступања на снагу овог закона не може се спровести започето принудно извршење на предметима који по овом закону не могу бити предмет принудног извршења.

Члан 19.

Овај закон ступа на снагу наредног дана од дана објављивања у „Службеном гласнику Републике Србије”.